Den Vest-Sjællandske Avis, 1819-01-02
Det er ofte en Forfatters Kald, som skriver et politisk Blad at skulle tale om Ting, hvorom han ikke veed nogen rigtig Besked. Dette er nu især Tilfældet med Beskaffenheden af Forfatningen i Spanien. Selv det ministerielle Engelske Blad Coureren anmelder under 15de December, at der vare Rygter i Omløb om Ting af megen Vigtighed angaaende Spaniens indvortes Tilstand; men at man ikke kunde blive ret klog paa det sande Sammenhæng, og at det hedder i Breve fra Madrid, at en Crisis synes at være uundgaaelig og ikke langt borte, og i Hamborg blev det fortalt, i Følge Breve fra Madrid af 3die December, at den Minister som var afsendt fra Kongressen i Aachen skulde have medbragt meget vigtige Forestillinger fra de allierede Monarker til Kongen af Spanien; men at Kongen havde endnu ikke givet noget Svar derpaa; derimod havde Almuen, som gjorde sig store Forestillinger om Vigtigheden af denne Sendelse og om Følgerne deraf have samlet sig i talrige Flokke udenfor Gesandtens Boepæl og været meget høirøstet. Nu har man ogsaa fra Bourdeaux Efterretninger af 11te December som melde, at der gaaer ligeledes Rygtet at en Crisis er for Døren, vel kan man ikke anføre nogen egentlig Begivenhed; men man har blot bemærket, at alle Breve som ankomme fra England til Grændserne af Spanien blive aabnede, og at Politiet er overgivet i Jnqvisitionens Hænder, som viser at man frygter for noget. Provindserne Estremadura og Andalusien skulle der gives bevæbnede Bander, som endog brandskatte Landsbyerne, og som skulle bestaae af Soldater, som ikke ville lade sig indskibe til Amerika, og som endog have befriet Galeislaver, som man har villet transportere til Cadix. Efterretningen om at Mandskabet paa Skibet Trinidad er gaaet over til Jnsurgenterne har gjort en stor Sensation i Spanien; de Officerer, som ere bestemte til Expeditionen blive nu mistroiske mod deres Soldater; den store Expedition skal desuden være saa godt som opgivet; man vil blot afsende nogle tusinde Mand til Understøttelse for Peru, som nu trues saameget, og Grev Abisbal er udnævnt til Vicekonge i Lima. – Da Kongen af Spanien just nu har begivet sig til Escurial, saa har man strax udbredet Rygtet om at en Opstand var udbrudt i Madrid og at et Complot var opdaget, ifølge hvilket 60 Personer skulle være arresterede; man holder imidlertid for at Spaniens indvortes Rolighed ikke er udsat for nogen Fare, da Almuen lader sig lede af Geistligheden og da denne og Adelen ere Hoffet aldeles hengivne, de Liberales Partie er langt fra at være saa talrigt, at det vil være istand til at modsætte sig Regieringen. Jnqvisitionens Magt i Spanien er desuden overmaade stor, Storinqvisitoren, Francisco Tavici Mier i Campillo, som tillige er Kongens Skriftefader, har den 19de November udstædet et Decret, hvori der befales, at alle de Personer som ere i Besiddelse af saadanne Bøger, som ere af en kætterisk irreligiøs og oprørisk Tendenz, og som ere forhudte af Jnqvisitionen, skulle overleveres til denne og i det mindste straffes med 3 Maaneders Fængselstraf og med en Pengestraf af 25 Dubloner; blandt disse forbudte Værker anføres: Jnqvisitionens Historie; Bemærkninger over Jesuiter-Ordenens Gienoprettelse; de Cortes Theorie, Nødvendigheden af en National Repræsentation; patriotiske Sange; det nærværende Øiebliks Forlegenhed o. s. v. Den største Deel af disse Skrifter er trykt paa Spansk i fremmede Lande og hemmelig indbragte i Riget. Ogsaa skulle de Personer blive forholdsmæssig straffede, som ere i Besiddelse af udenlandske Journaler og Aviser, som indeholde Stykker imod den Spanske Regiering og Landets Jndretninger.